**Občina Ribnica na Pohorju**

Ribnica na Pohorju 1, 2364 Ribnica na Pohorju

**OBČINSKI SVET**

Datum: 10.12.2024

|  |  |
| --- | --- |
| **ZADEVA:** | **PREDLOG PRAVILNIKA O DENARNIH NAGRADAH ZA MLADE V OBČINI RIBNICA NA POHORJU – druga obravnava** |
|  |  |
| **GRADIVO PRIPRAVIL:** | Občinska uprava Občine Ribnica na Pohorju |
| **GRADIVO OBRAVNAVAL:** | Občinski svet Občine Ribnica na Pohorju (13. redna seja), Odbor za družbene dejavnosti, lokalno samoupravo in sodelovanje med občinami in Koordinacijska skupina za mlade |
| **PREDLOG SKLEPA:** | **Občinski svet Občine Ribnica na Pohorju sprejme Pravilnik o denarnih nagradah za mlade v Občini Ribnica na Pohorju v predlagani vsebini.** |
| **PRAVNA PODLAGA:** | 21. člen **Zakona o lokalni samoupravi** (Uradni list RS, št. 94/07 – UPB, 76/08, 79/09, 51/10, 40/12 – ZUJF, 11/14 – popr., 14/15 – ZUUJFO, 11/18 – ZSPDSLS-1, 30/18, 61/20 – ZIUZEOP-A, 80/20 – ZIUOOPE in 62/24 – odl. US)  **Lokalni program za mlade v Občini Ribnica na Pohorju za obdobje 2024 – 2028**, prejet na 9. redni seji Občinskega sveta Občine Ribnica na Pohorju, dne 27. 2. 2024 |

**OBRAZLOŽITEV:**

Občinski svet Občine Ribnica na Pohorju je na 13. redni seji obravnaval Pravilnik o denarnih nagradah za mlade v Občini Ribnica na Pohorju in sprejel sklep, da je vsebina pravilnika primerna za nadaljnjo obravnavo. V času javne razprave, ki je trajala od 15.11.2024 pa do 10.12.2024 na predlog pravilnika ni prispela nobena pripomba.

Z Lokalnim programom za mlade v Občini Ribnica na Pohorju za obdobje 2024 – 2028 (v nadaljevanju LPM) se je občina zavezala, da bo izboljšala položaj mladih v občini z željo, da bi tudi mladi, s svojimi konkretnimi dejanji prispevali k izboljšanju življenja v občini.

Eno prednostnih področij LPM je spodbujanje formalnega in neformalnega izobraževanja mladih, saj si občina želi čim večje število izobraženih mladih, ki bi s svojim znanjem pripomogli k blaginjo celotne skupnosti.

Da ukrepi, ki jih določa LPM ne bi ostali le na papirju, je Občina Ribnica na Pohorju pristopila k pripravi pravilnika o denarnih nagradah za mlade občane, stare od 15. do dopolnjenega 29. leta, ki so uspešno končali najmanj 4. raven kvalifikacije po Slovenskem ogrodju kvalifikacij (SOK) po zakonu, ki določa enotni sistem kvalifikacij v Republiki Sloveniji, to je srednja poklicna izobrazba.

**Namen in cilji pravilnika**

Namen pravilnika nagrajevanja mladih, ki so zaključili formalni izobraževalni sistem na določeni ravni je spodbuda za vztrajnost in uspeh ob pridobitvi spričevala oz. diplomi. Le dokončana šola oz. študij je pogoj in dokaz, da so pridobili znanje in sposobnosti, na podlagi katerih bodo lahko na trgu dela dobili zaposlitev in si tako zagotovili dostojen socialni in ekonomski položaj.

Dodatna denarna spodbuda bo namenjena mladim, ki so ob zaključku izobraževanja dosegli izjemen uspeh, kot npr. zlati/diamantni maturant ali pa ocena 10 za diplomo. Cilj dodatnega nagrajevanja je spodbuditi mlade k še večji zagnanosti in volji po doseganju čim višje stopnje izobrazbe in individualnega uspeha. Uspešnost mladih občanov je v interesu občine, saj so znanje, ustvarjalnost in talent elementi, ki so vedno večje zagotovilo za uspešen razvoj v prihodnosti.

Cilji so:

* nagraditi mlade za pridobljeno formalno izobrazbo, ne glede na materialni status, ne glede na to ali so izobrazbo pridobili v rednem ali izrednem programu in ali so izobrazbo zaključili v Sloveniji ali v tujini,
* spodbuditi vpis mladih v izobraževalne programe,
* motivirati mlade, da šolanje oziroma študij, ki so ga začeli, tudi dokončajo,
* motivirati mlade za pridobitev dodatne, višje ravni formalne izobrazbe.

**Ocena finančnih in drugih posledic sprejema pravilnika:**

Sredstva za zagotavljanje denarnih nagrad se bodo zagotavljala v proračunu občine za posamezno proračunsko leto na proračunski postavki PP185016. Iz tega razloga bo potrebno v proračunu načrtovati proračunsko postavko za ta namen. Natančnejša ocena potrebnih sredstev bo lahko podana na podlagi vlog, ki bodo prispele na javni razpis po uveljavitvi pravilnika.

Višina denarnih nagrad v pravilniku je neto vrednost. Praviloma se v skladu z zakonom od nagrade obračuna dohodnina, razen v kolikor ima upravičenec status dijaka ali status študenta. Za namen okvirne ocene potrebnih sredstev je pripravljena poenostavljena simulacija z uporabo podatkov, ki smo jih dobili na spletni strani Statističnega urada Republike Slovenije za leto 2023.

Glede na statistične podatke imamo v Občini povprečno 40 dijakov (od tega v zadnjem letniku triletnega programa 9 dijakov in štiriletnega programa 10 dijakov) in okoli 10 - 14 diplomantov na leto. Predvidevamo, da bodo za dijake in študente leta 2025 znašali stroški proračuna

|  |  |  |
| --- | --- | --- |
| **Upravičenci** | **Okvirno število upravičencev** | **Višina sredstev za nagrade in dodatke** |
| Dijaki (triletni in štiriletni programi) | 9 x 100,00 €  10 x 150,00 € | 900,00 €  1.500,00 € |
| Študenti – dodiplomski in podiplomski študij | 6 x 200,00 €  6 x 300,00 €  1 x 500,00 € | 1.200,00 €  1.800,00 €  500,00 € |
| Študenti – doktorski študij | 1 | 600,00 € |
| **SKUPAJ V LETU 2025** |  | **6.500,00 €** |